CELEX: 32013D0492
Language: sl
Date: 2013-10-07 00:00:00
Title: 2013/492/EU: Sklep Komisije z dne 7. oktobra 2013 o dovoljenju Nemčiji za ohranitev mejnih vrednosti za antimon, arzen, barij, svinec in živo srebro po začetku uporabe mejnih vrednosti za kemične snovi v skladu z 2. stavkom člena 55 Direktive 2009/48/ES Evropskega parlamenta in Sveta o varnosti igrač ob uporabi Sklepa predsednika Splošnega sodišča z dne 15. maja 2013 (T-198/12 R) (notificirano pod dokumentarno številko C(2013) 6387)  Besedilo velja za EGP

9.10.2013   
            
            
               SL
            
            
               Uradni list Evropske unije
            
            
               L 267/7
            
         SKLEP KOMISIJE
   z dne 7. oktobra 2013
   o dovoljenju Nemčiji za ohranitev mejnih vrednosti za antimon, arzen, barij, svinec in živo srebro po začetku uporabe mejnih vrednosti za kemične snovi v skladu z 2. stavkom člena 55 Direktive 2009/48/ES Evropskega parlamenta in Sveta o varnosti igrač ob uporabi Sklepa predsednika Splošnega sodišča z dne 15. maja 2013 (T-198/12 R)
   (notificirano pod dokumentarno številko C(2013) 6387)
   (Besedilo v nemškem jeziku je edino verodostojno)
   (Besedilo velja za EGP)
   (2013/492/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije in zlasti člena 266 Pogodbe,
   ob upoštevanju Sklepa predsednika Splošnega sodišča z dne 15. maja 2013 v zadevi T-198/12 R,
   ob upoštevanju naslednjega:
   
               (1)
            
            
               Direktiva 2009/48/ES Evropskega parlamenta in Sveta (1) določa pravila o varnosti igrač in njihovem prostem pretoku v Uniji. V skladu s členom 54 navedene direktive morajo države članice uveljaviti nacionalne določbe, potrebne za uskladitev z Direktivo 2009/48/ES, do 20. Januarja 2011, uporabljati pa od 20. julija 2011. V skladu z drugim stavkom člena 55 navedene direktive se del III Priloge II k Direktivi 2009/48/ES o kemijskih lastnostih uporablja od 20. julija 2013. Del III navedene priloge vključuje mejne vrednosti za 19 elementov.
            
         
               (2)
            
            
               Nemčija je 20. januarja 2011 v skladu s členom 114(4) PDEU pri Komisiji vložila vlogo za ohranitev obstoječih določb iz nemške zakonodaje za nekatere elemente, in sicer za svinec, arzen, živo srebro, barij in antimon ter nitrozamin in nitrozabilne snovi, ki se sproščajo iz materialov za igrače, še po začetku veljavnosti dela III Priloge II k Direktivi 2009/48/ES.
            
         
               (3)
            
            
               Komisija je s Sklepom 2012/160/EU (2) ugodila vlogi nemških organov in odobrila ohranitev nacionalnih določb za nitrozamine in nitrozabilne snovi. Kar zadeva mejne vrednosti za arzen, antimon in živo srebro, ki ustrezajo mejnim vrednostim, določenim z Direktivo Sveta 88/378/EGS (3), Komisija ni odobrila ohranitve nemških nacionalnih določb. Kar zadeva mejne vrednosti za svinec in barij, ki prav tako ustrezajo vrednostim, določenim z Direktivo 88/378/EGS, je Komisija začasno odobrila ohranitev nemških nacionalnih določb do začetka veljavnosti nove mejne vrednosti Unije za svinec in barij ali do 21. julija 2013, pri čemer velja datum, ki nastopi prej.
            
         
               (4)
            
            
               Nemška vlada je 14. maja 2012 pred Splošnim sodiščem vložila tožbo za razglasitev ničnosti Sklepa Komisije z dne 1. marca 2012. Poleg tega je nemška vlada 13. februarja 2013 predlagala izdajo začasne odredbe za začasno odobritev nacionalnih določb, ki se nanašajo na ohranitev mejnih vrednosti za antimon, arzen, barij, svinec in živo srebro, dokler Sodišče ne sprejme odločitve o glavni stvari.
            
         
               (5)
            
            
               S Sklepom z dne 15. maja leta 2013 v zadevi T-198/12 R je predsednik Splošnega sodišča odobril predlog nemške vlade za izdajo začasne odredbe. Predsednik je menil, da je v skladu z odstavki 4 in 6 člena 114 PDEU samo Komisija pristojna za odobritev vlog za ohranitev mejne vrednosti, ki ji jih predložijo države članice (4). Zato je bilo Komisiji naloženo, naj dovoli ohranitev nacionalnih določb, ki jih je sporočila Zvezna republika Nemčija, o mejnih vrednostih za antimon, arzen, barij, svinec in živo srebro v igračah, dokler Sodišče ne sprejme odločitve o glavni stvari.
            
         
               (6)
            
            
               Komisija je 26. julija 2013 vložila pritožbo zoper Sklep predsednika Splošnega sodišča (C-426/13P(R)). V skladu s členom 60 Statuta Sodišča Evropske unije pritožba nima odložilnega učinka.
            
         
               (7)
            
            
               Komisija v skladu s Sklepom z dne 15. maja 2013 v zadevi T-198/12 R dovoli ohranitev nacionalnih določb, ki jih je sporočila Zvezna republika Nemčija, o mejnih vrednostih za antimon, arzen, barij, svinec in živo srebro. Vendar Komisija še nadaljuje s sodnimi postopki proti priglašenim ukrepom Zvezne republike Nemčije pred Splošnim sodiščem glede postopka v glavni stvari (T-198/12) in Sodiščem glede pritožbe na Sklep z dne 15. maja 2013 (C-426/13 P(R)) –
            
         SPREJELA NASLEDNJI SKLEP:
   Člen 1
   Komisija v skladu s Sklepom Splošnega sodišča z dne 15. maja 2013 v zadevi T-198/12 R dovoli, da se nacionalne določbe, ki jih je sporočila Zvezna republika Nemčija, o mejnih vrednostih za antimon, arzen, barij, svinec in živo srebro v igračah ohranijo po 20. juliju 2013.
   Člen 2
   Ta sklep je začasen.
   Veljaven je samo, dokler Splošno sodišče ne izreče sodbe v zadevi T-198/12 ali Sodišče ne odloči o pritožbi Komisije zoper Sklep predsednika Splošnega sodišča z dne 15. maja 2013 v zadevi T-198/12 R (zadeva C-426/13 P(R)), kar koli nastopi prej.
   Člen 3
   Ta sklep je naslovljen na Zvezno republiko Nemčijo.
   
      V Bruslju, 7. oktobra 2013
      
         
            Za Komisijo
         
         Antonio TAJANI
         
            Podpredsednik
         
      
   
   
      (1)  Direktiva 2009/48/ES Evropskega parlamenta in Sveta z dne 18. junija 2009 o varnosti igrač (UL L 170, 30.6.2009, str. 1).
   
      (2)  Sklep Komisije 2012/160/EU z dne 1. marca 2012 o ohranitvi nacionalnih določb, o katerih je nemška zvezna vlada poslala uradno obvestilo, z mejnimi vrednostmi za svinec, barij, arzen, antimon, živo srebro ter nitrozamine in nitrozabilne snovi v igračah še po začetku uporabe Direktive 2009/48/ES Evropskega parlamenta in Sveta o varnosti igrač (UL L 80, 20.3.2012, str. 19).
   
      (3)  Direktiva Sveta 88/378/EGS z dne 3. maja 1988 o približevanju zakonodaje držav članic v zvezi z varnostjo igrač (UL L 187, 16.7.1988, str. 1).
   
      (4)  Odstavek 39 Sklepa.